OBH 3992/1998.
Az állampolgári jogok országgyűlési biztosának jelentése
Előadók: Dr. Endrődi Zsuzsanna
Dr. Somosi György

a Tolna megyei Munkaügyi Központ Kirendeltségén szerzett tapasztalatokról
 
A vizsgálat indítása:

Az Országgyűlési Biztos Hivatala 1998. június 24-26 között általános vizsgálatot tartott Tolna megyében, amelynek keretében munkatársaim 1998. június 25-én ellenőrzést tartottak a Tolna Megyei Munkaügyi Központ Kirendeltségén.

A vizsgálat kiterjedt az ügyfélszolgálat tevékenységére, a hatósági munkára, a személyi feltételekre és a társszervekkel való kapcsolatrendszerre. A Kirendeltség működésével kapcsolatban konkrét panaszt - mivel ilyen az Országgyűlési Biztos Hivatalához nem érkezett- nem kellett vizsgálnunk.    

A vizsgálat szempontjai:

Vizsgálati szempontja az volt hogy a foglalkoztatás elősegítéséről, és a munkanélküliek ellátásáról szóló 1991. évi IV. törvény 50/A §-ában, valamint a 9/1996.(XII. 20.) MüM. rendelet 6. §-ában, és a 6/A. § (2) bekezdésében meghatározott feladatok ellátásához szükséges feltételek a Kirendeltségen rendelkezésre állnak-e, így különösen: 

a.)az ügyfélfogadó tér megfelelő kialakítása,
b.)az ügyfélfogadás rendje,
c.)az ügyfelek tájékoztatásának rendszere, 
d.)megfelelőek e az ügyfélfogadás és a hatósági munka személyi és technikai feltételei
e.)megvalósul-e a munkatársak rendszeres továbbképzése 

A vizsgálat megállapításai:

A Kirendeltség két szinten  19 munkatárssal látja el feladatát. Minden munkahely betöltött. A Kirendeltség -vezetőjének tájékoztatása szerint- 3600 munkanélkülit tart nyilván, és 200-250 pályakezdőre számít. A Földszinten nyitották meg április 25-én az ügyfélszolgálati irodát, ahol információs szolgálat és a nyolc munkaközvetítői hely működik.  Az első alkalommal érkezők felvétele, és a hatósági munka az emeleten folyik. Az ügyfélszolgálat egy légterű,  az egyes közvetítői helyeket bútorokkal elkülönítették egymástól, de a kirendeltség vezetőjének tapasztalata szerint hiányzik az itteni tevékenységhez az egyes munkahelyek  jobb elkülönülése, mert az ügyfelek így akaratlanul is fültanúi egymás problémájának. A új felvétel az emeleten külön szobában két munkahelyen, folyik, itt az elkülönülés  jobban megvalósítható.

A Kirendeltség a Tolnai megyei Munkaügyi Központ szervezeti és működési szabályzatának a kirendeltségekre vonatkozó rendelkezése, valamint saját ügyrendje alapján működik.
A hatósági csoport naponta 8-tól 12 óráig, az információ és az ügyfélszolgálat 8-tól 15.30-ig fogadja az ügyfeleket. Az információs szolgálat irányítja őket igény szerint a munkaközvetítökhöz, vagy az új felvételt intéző munkatársakhoz. 
A Kirendeltség minden reggel közli a helyi rádióban a munkalehetőségeket. A pályakezdők munkába állítását segítendő tájékoztatják az iskolákat is az álláslehetőségekről. Az először jelentkezőknek írásos tájékoztatót nyújtanak át a tudnivalókról, az őket megillető  jogokról és  a kötelezettségekről. A Kirendeltség vezetőjének tájékoztatása szerint együttműködésük az ügyfelekkel alapvetően jó. Általánosnak mondható, hogy még a 8 napos türelmi idő alatt kimentik magukat azok, akik a megjelenési kötelezettséget elmulasztották. A türelmi idő elteltével a felszólító levélben az ügyfelet mindig figyelmeztetik a mulasztás következményeire. Elenyésző számban kerül sor a munkanélküli járadék folyósításának szüneteltetésére.

A kirendeltség vezetőjét nagy fokú türelem és empátia jellemzi. Tájékoztatása szerint az új munkatársak kiválasztásánál a megfelelő iskolai végzettség mellett e két tulajdonságra is figyelmet fordít. Az új munkatársak felkészítésében mely a jogi és számítógépes ismeretek elsajátítását célozza a Kirendeltség pszichiátere is részt vesz azért, hogy felkészítse őket a munkanélküli ügyféllel való kapcsolatra. A munkatársak közül többen szakirányú felsőfokú képzésben részesülnek, és munkatanácsadónak tanul két munkatárs. A közvetítési munka sikerét segíti az a gyakorlat, hogy az un. első interjú során az egyéni szempontokat, családi körülményeket messzemenően figyelembe veszik, és rögzítik is. Van egy türelmi idő ami alatt a munkatanácsadó foglalkozik az ügyféllel és felkészíti őt a munkára jelentkezésre. A tréningek során telefonok is rendelkezésre állnak, és a munkatanácsadó ilyenkor konkrét tanácsokkal is ellátja a munkára jelentkezőket, segít az önéletrajz, vagy pályázat elkészítésében. 

Minden munkahely számítógéppel ellátott, ennek segítségével történik az adatfelvétel és a határozathozatal is.

A munkatársak rendszeresen részt vesznek továbbképzésen, melynek során figyelemmel kísérhetik a jogszabályok változásait. A kirendeltség vezetője havonta egyszer részt vesz a Megyei Munkaügyi Központban tartandó értekezleten, melyről tájékoztatja munkatárait is.

Jó informális kapcsolatban vannak az önkormányzattal, az egészség-és nyugdíjbiztosítási szervekkel, és a társszervekkel.  

Összegezve a fentieket:  jól szervezett, barátságos légkörű és humános bánásmódot alkalmazó intézménnyel ismerkedtünk meg, mely jogszabályban meghatározott feladatain túl a maximális segítségnyújtásra és toleranciára törekszik és figyelemmel van a munkanélküliek érdekeire és egyéni szempontjaira. Ebből következően a Kirendeltség működésében országgyűlési biztos fellépését igénylő alkotmányos jogsértést nem tapasztaltunk. A vizsgálat megállapításairól a Kirendeltség vezetőjét, valamint a Tolna Megyei Munkaügyi Központ Vezetőjét a jelentés egy példányával értesítem.

Budapest, 1998. július 30. 

Gönczöl Katalin